
ბავშვთა რუკის ხატვის ეროვნული კონკურსი 2026

„Maps are for all“

თავი I

ზოგადი დებულებები

მუხლი 1. კონკურსის შესახებ
1.1. ბავშვთა რუკის ხატვის ეროვნული კონკურსი „Maps are for all“ წარმოადგენს საქართველოს მასშტაბით გამართულ შემოქმედებით-საგანმანათლებლო კონკურსს, რომელიც მიზნად ისახავს ბავშვებსა და მოზარდებში კარტოგრაფიის, გეოგრაფიისა და სივრცითი აზროვნების პოპულარიზაციას.
1.2. კონკურსი ტარდება საქართველოს კარტოგრაფთა ასოციაციისა და თსუ საბავშვო უნივერსიტეტის ორგანიზებით.
1.3. კონკურსის ოფიციალური სპონსორია GT Survey EDU, რომელიც მხარს უჭერს საქართველოში თანამედროვე კარტოგრაფიული, გეოდეზიური და გეოსივრცითი განათლების განვითარებას.
1.4. კონკურსი წარმოადგენს საერთაშორისო კარტოგრაფიული საზოგადოების (ICA) ბავშვთა რუკის კონკურსის პრინციპებზე დაფუძნებულ ეროვნულ ინიციატივას და ემყარება საერთაშორისო პროფესიულ სტანდარტებს.

მუხლი 2. კონკურსის მიზანი
კონკურსის ძირითადი მიზნებია:
· კარტოგრაფიის პოპულარიზაცია ბავშვებსა და ახალგაზრდებში;
· სივრცითი (Spatial) აზროვნების განვითარება;
· რუკის, როგორც უნივერსალური საკომუნიკაციო ენის წარმოჩენა;
· შემოქმედებითი და ანალიტიკური უნარების განვითარების ხელშეწყობა;
· თანამედროვე კარტოგრაფიული განათლების პოპულარიზაცია;
· საერთაშორისო თანამშრომლობის ხელშეწყობა;
· ახალგაზრდა თაობის დაინტერესება GIS-ით, გეოინფორმაციული ტექნოლოგიებითა და გეოსივრცითი მეცნიერებებით.

მუხლი 3. კონკურსის თემა
2026 წლის კონკურსის ოფიციალური თემაა „Maps are for all”.
თემა მონაწილეებს აძლევს შესაძლებლობას საკუთარი ხედვით წარმოაჩინონ, თუ როგორ ეხმარება რუკა ადამიანებს ყოველდღიურ ცხოვრებაში, განათლებაში, მოგზაურობაში, გარემოს დაცვაში, მეცნიერებაში, ტურიზმში, კულტურაში, სპორტში, უსაფრთხოებაში, ინკლუზიურ გარემოში და საზოგადოების განვითარებაში.
ნამუშევარი შეიძლება ასახავდეს, როგორც რეალურ, ასევე წარმოსახვით სივრცეს.

მუხლი 4. კონკურსის პრინციპები
კონკურსი ეფუძნება შემდეგ პრინციპებს:
· თანასწორობა;
· ინკლუზიურობა;
· შემოქმედებითობა;
· აკადემიური კეთილსინდისიერება;
· საერთაშორისო თანამშრომლობა;
· კარტოგრაფიული კულტურის განვითარება.

თავი II

მონაწილეობის პირობები

მუხლი 5. მონაწილეები

კონკურსში მონაწილეობა შეუძლიათ:
· საქართველოს საჯარო სკოლების მოსწავლეებს;
· კერძო სკოლების მოსწავლეებს;
· ქართულენოვანი საგანმანათლებლო დაწესებულებების მოსწავლეებს;
· უცხოეთში მცხოვრებ ქართველ მოსწავლეებს (ორგანიზატორთა გადაწყვეტილებით).

მუხლი 6. ასაკობრივი კატეგორიები
მონაწილეები იყოფიან ოთხ ასაკობრივ კატეგორიად:
· I კატეგორია — 6 წლამდე
· II კატეგორია — 6–8 წელი
· III კატეგორია — 9–12 წელი
· IV კატეგორია — 13–15 წელი

მუხლი 7. ინდივიდუალური მონაწილეობა
კონკურსში მიიღება მხოლოდ ინდივიდუალური ნამუშევრები. ერთი მონაწილე წარმოადგენს მხოლოდ ერთ ნამუშევარს.

მუხლი 8. ორიგინალურობა
ნამუშევარი უნდა იყოს ავტორის მიერ დამოუკიდებლად შექმნილი. არ უნდა იყოს სხვა კონკურსში წარდგენილი ან კოპირებული სხვა წყაროებიდან. არ უნდა არღვევდეს მესამე პირის საავტორო უფლებებს. პლაგიატის აღმოჩენის შემთხვევაში ნამუშევარი კონკურსიდან მოიხსნება.

მუხლი 9. ეთიკური მოთხოვნები
ნამუშევარი არ უნდა შეიცავდეს:
· სიძულვილის ენას;
· დისკრიმინაციულ შინაარსს;
· ძალადობის პროპაგანდას;
· პოლიტიკური პარტიების რეკლამას;
· კომერციულ რეკლამას;
· შეურაცხმყოფელ გამოსახულებებს.

მუხლი 10. თანასწორობა
ყველა მონაწილე სარგებლობს თანაბარი პირობებით. ჟიური ნამუშევრებს აფასებს მხოლოდ დადგენილი კრიტერიუმების საფუძველზე.

თავი III

ნამუშევრის მოთხოვნები

მუხლი 11. ძირითადი მოთხოვნა
ნამუშევარი აუცილებლად უნდა წარმოადგენდეს რუკას. რუკა უნდა ასახავდეს სივრცით ინფორმაციას და უნდა შეიცავდეს კარტოგრაფიული აზროვნების ელემენტებს.

მუხლი 12. დასაშვები ტექნიკა
ნებადართულია:
· ფერადი ფანქარი;
· ფლომასტერი;
· მელანი;
· აკვარელი;
· გუაში;
· პასტელი;
· კოლაჟი;
· შერეული ტექნიკა;
მუხლი 13. ფორმატი
ნამუშევარი წარმოდგენილი უნდა იყოს A3 ფორმატში.

მუხლი 14. ენა
თუ ნამუშევარზე გამოყენებულია სათაური, ლეგენდა, ტოპონიმები, წარწერები ან ტექსტური განმარტებები, ისინი აუცილებლად უნდა იყოს ინგლისურ ენაზე.
აღნიშნული მოთხოვნა განპირობებულია იმით, რომ კონკურსის ნამუშევრებს აფასებს საერთაშორისო ჟიური.

თავი IV

ნამუშევრების წარდგენის წესი

მუხლი 15. ნამუშევრის წარდგენა
15.1. კონკურსში მონაწილეობის მისაღებად თითოეულმა მონაწილემ უნდა წარმოადგინოს:
· კონკურსის ნამუშევარი;
· შევსებული სააპლიკაციო ფორმა;
· მშობლის/კანონიერი წარმომადგენლის თანხმობის ფორმა (15 წლამდე მონაწილეთათვის);
· საჭიროების შემთხვევაში სხვა დოკუმენტები, რომლებიც განსაზღვრული იქნება ორგანიზატორების მიერ.
15.2. არასრულად წარმოდგენილი განაცხადი არ განიხილება.
15.3. კონკურსისთვის წარდგენილი მასალები მონაწილეს არ უბრუნდება, გარდა იმ შემთხვევებისა, როდესაც ორგანიზატორები სხვა გადაწყვეტილებას მიიღებენ.

თავი V

შეფასების სისტემა

მუხლი 16. საერთაშორისო ჟიური
16.1. ნამუშევრებს აფასებს დამოუკიდებელი საერთაშორისო ჟიური.
16.2. ჟიურის შემადგენლობაში შეიძლება იყვნენ:
· კარტოგრაფები;
· გეოგრაფები;
· GIS სპეციალისტები;
· დიზაინერები;
· უნივერსიტეტის პროფესორები;
· საერთაშორისო კარტოგრაფიული ასოციაციის (ICA) კომისიების წევრები;
· განათლების სფეროს ექსპერტები.
16.3. ჟიურის შემადგენლობას ამტკიცებს საქართველოს კარტოგრაფთა ასოციაცია.
16.4. ჟიურის გადაწყვეტილება საბოლოოა და არ ექვემდებარება გასაჩივრებას.

მუხლი 17. შეფასების კრიტერიუმები
ნამუშევრები შეფასდება შემდეგი კრიტერიუმებით:
თემის შესაბამისობა — 20 ქულა
რამდენად შეესაბამება ნამუშევარი კონკურსის თემას: Maps are for all
კარტოგრაფიული შინაარსი — 20 ქულა
შეფასდება: სივრცითი აზროვნება, რუკის ელემენტების გამოყენება, კარტოგრაფიული ლოგიკა, ინფორმაციის ორგანიზება.
შემოქმედებითობა — 20 ქულა
შეფასდება: იდეის ორიგინალურობა, ფანტაზია, ახალი ხედვა, კონცეფციის უნიკალურობა.
ვიზუალური კომუნიკაცია — 15 ქულა
რამდენად მკაფიოდ გადმოსცემს რუკა თავის გზავნილს.
დიზაინი და კომპოზიცია — 15 ქულა
შეფასდება: ფერთა გამოყენება, ბალანსი, კომპოზიცია, ვიზუალური ესთეტიკა.
ტექნიკური შესრულება — 10 ქულა
შეფასდება: სისუფთავე, დეტალები, შესრულების ხარისხი.
მაქსიმალური შეფასება — 100 ქულა

თავი VI

სპეციალური პირობები

მუხლი 18. ხელოვნური ინტელექტი (AI)
18.1. კონკურსის მთავარი მიზანია ბავშვის შემოქმედებითი შესაძლებლობების წარმოჩენა.
18.2. დაუშვებელია ისეთი ნამუშევრის წარმოდგენა, რომელიც მთლიანად შექმნილია ხელოვნური ინტელექტის (AI) მიერ.
18.3. ციფრული ინსტრუმენტების გამოყენება დასაშვებია მხოლოდ იმ შემთხვევაში, თუ ისინი გამოიყენება ავტორის მიერ შექმნილი იდეის ტექნიკური დამუშავებისთვის.
18.4. ორგანიზატორს უფლება აქვს მოითხოვოს დამატებითი განმარტება ნამუშევრის შექმნის პროცესთან დაკავშირებით.

მუხლი 19. ანონიმურობა
სამართლიანი შეფასების უზრუნველსაყოფად ჟიური ნამუშევრებს განიხილავს ავტორის ვინაობის გარეშე.
მონაწილის პირადი ინფორმაცია არ გადაეცემა ჟიურის წევრებს.

თავი VII

გამარჯვებულები

მუხლი 20. ნომინაციები
ყოველ ასაკობრივ კატეგორიაში გამოვლინდება:
[image: 🥇] პირველი ადგილი
[image: 🥈] მეორე ადგილი
[image: 🥉] მესამე ადგილი
ორგანიზატორს უფლება აქვს დააწესოს:
[image: 🏆] Grand Prix
[image: ⭐] Best Cartographic Idea
[image: ⭐] Best Artistic Design
[image: ⭐] Best Young Cartographer

თავი VIII
გამოფენა

მუხლი 21.
საუკეთესო ნამუშევრები გამოიფინება საერთაშორისო სამეცნიერო კონფერენციის Cartography and Modernity (CAM 2026) ფარგლებში.
გამოფენას დაესწრებიან:
· ქართველი მეცნიერები;
· უცხოელი მეცნიერები;
· ICA-ის წარმომადგენლები;
· უნივერსიტეტების პროფესორები;
· სტუდენტები;
· საერთაშორისო სტუმრები.

თავი IX

საავტორო უფლებები

მუხლი 22. საავტორო უფლება
22.1. კონკურსზე წარმოდგენილი ნამუშევრის საავტორო უფლება სრულად ეკუთვნის მის ავტორს.
22.2. კონკურსში მონაწილეობით ავტორი (და არასრულწლოვანი მონაწილის შემთხვევაში — მისი მშობელი ან კანონიერი წარმომადგენელი) ორგანიზატორებს ანიჭებს არაექსკლუზიურ, უსასყიდლო უფლებას გამოიყენონ ნამუშევარი:
· გამოფენებზე;
· საგანმანათლებლო ღონისძიებებზე;
· სამეცნიერო კონფერენციებზე;
· ბეჭდურ და ელექტრონულ გამოცემებში;
· კატალოგებში;
· საქართველოს კარტოგრაფთა ასოციაციისა და პარტნიორი ორგანიზაციების ოფიციალურ ვებგვერდებსა და სოციალურ მედიაში;
· კონკურსის პოპულარიზაციის მიზნით.
22.3. ნამუშევრის გამოყენებისას ორგანიზატორი ყოველთვის მიუთითებს ავტორის სახელსა და გვარს.
22.4. ორგანიზატორს უფლება არ აქვს შეცვალოს ნამუშევრის შინაარსი ავტორის წინასწარი თანხმობის გარეშე, გარდა ტექნიკური ადაპტაციისა (ზომის შეცვლა, ციფრული ფორმატირება, ბეჭდვისთვის მომზადება და სხვა).

თავი X

პერსონალური მონაცემების დაცვა

მუხლი 23.
მონაწილის პერსონალური მონაცემები მუშავდება მხოლოდ კონკურსის ორგანიზებისა და ადმინისტრირების მიზნით.
მონაცემები შეიძლება მოიცავდეს:
· სახელსა და გვარს;
· ასაკს;
· სკოლას;
· კლასს;
· ქალაქს ან მუნიციპალიტეტს;
· საკონტაქტო ინფორმაციას;
· მშობლის ან კანონიერი წარმომადგენლის მონაცემებს.

მუხლი 24.
ორგანიზატორი უზრუნველყოფს პერსონალური მონაცემების დაცვას საქართველოს მოქმედი კანონმდებლობის შესაბამისად.

მუხლი 25.
პერსონალური ინფორმაცია არ გადაეცემა მესამე პირებს, გარდა იმ შემთხვევებისა, როდესაც ეს აუცილებელია:
· კონკურსის ადმინისტრირებისათვის;
· საერთაშორისო ჟიურის მუშაობის უზრუნველსაყოფად;
· კანონით გათვალისწინებულ შემთხვევებში.

თავი XI

საბოლოო დებულებები

მუხლი 26.
კონკურსში მონაწილეობა ნიშნავს, რომ მონაწილე სრულად ეთანხმება წინამდებარე რეგლამენტს.

მუხლი 27.
ყველა სადავო საკითხს წყვეტს ორგანიზატორი, საერთაშორისო ჟიურის რეკომენდაციების გათვალისწინებით.

წინამდებარე რეგლამენტი ძალაში შედის მისი ოფიციალურად გამოქვეყნების დღიდან.

